text: Travl nat for politiet med tyve-jagt
  10 november 2014 kl. 05.54
  Syd- og Sønderjyllands Politi har haft travlt med at jagte tyveknægte natten til mandag. Og i de tidlige morgentimer fik politiet sat en stopper for tre mænds tyvetogt i en rød Mercedes.
  Kort før klokken halv fire fik en patrulje kontakt til tre mænd i en rød Mercedes på tyske nummerplader, der dog ikke var til sinds at standse og tog flugten.
  I industrikvarteret Trekanten i Vojens opgav de tre mænd dog at køre fra politiet og stak af til fods. Tilkaldte politihunde fik fært af de tre mænd og fandt flere efterladte tyvekoster både i bilen og nogle, som tyvene smed fra sig under flugten.
  - Der har været flere indbrud søndag aften bl.a. i Nustrup, som nogle af tingene stammer fra, siger vagtchef Erik Lindholt til TV SYD.
  De tre mænd, som politiet beskriver har "udenlandsk udseende" og hvoraf den ene var i en grå trøje slap væk.
  Rød Mercedes på tyske plader eftersat v/Vojens. Bilen efterladt og 3 mænd undløbet. Fundet tyvekoster i bil og på flugtruten. #politidk
  
  